Verbod op ondersoekende seekatvangste opgehefDie minister van omgewing, bosbou en visserye, Barbara Creecy. (Foto: Brendan Magaar/ANA) Barbara Creecy, minister van omgewing, bosbou en visserye, het toestemming gegee dat die tydelike verbod op ondersoekende seekatvangste in Valsbaai opgehef word. Die opheffing tree volgende Vrydag in werking. Die verbod is in Junie vanjaar ingestel ná kommer dat walvisse in visgerei verstrengel geraak en gevrek het. Die opheffing gaan gepaard met lisensievoorwaardes wat vissermanne dwing om maatreëls daarteen te neem. Die departement sê daar is besluit om die verbod op te hef ná oorlegpleging met wetenskaplikes en kundiges in die bedryf. Die verbod sal heringestel word as daar binne die volgende twee maande twee of meer verstrengelingsvoorvalle van suidelike noorkappers of boggelwalvisse plaasvind. “Dit is uiters belangrik dat die vissery en al die betrokke partye alles moontlik doen om te verseker dat nie net die vissery suksesvol is nie, maar ook die omgewing waarbinne dit bedryf word,” het Creecy gesê.